Rh faktor v tehotenstve
Dobrý deň chcem sa spýtať ja mám krvnú skupinu 0 neg.a môj muz má A + a včera mi svokra povedala že to je problém pre bábätko.tak sa chcem spýtať ci je to naozaj tak že moze byť problem pre bábätko som v 32tt.dakujem.moj gynekológ mi doteraz nič nepovedal.
Dobrý deň,
ďakujeme za Vašu otázku.
Rh faktor- antigén sa nachádza na červených krvinkách. Ak je matka Rh- (negatív) znamená to, že erytrocyty matky tento antigén na svojom povrchu nemajú. Ak je otec Rh+ potenciálne aj dieťa môže byť Rh+, tým pádom organizmus matky tento antigén nepozná a imunitný systém ho rozoznáva ako niečo cudzie a po vzájomnom stretnutí (pôrod) začína proti nemu produkovať protilátky. Aj keď je krvný obeh vyvíjajúceho sa plodu od matkinej krvnej cirkulácie oddelený placentárnou bariérou, tak za istých okolností však môže nastať prestup erytrocytov plodu do materskej cirkulácie, čiže už počas tehotenstva. V prípade inkompatibility začne produkovať matkin organizmus protilátky proti erytrocytom, ktoré však majú aj schopnosť prechádzať cez placentu a napádať krvinky plodu. Komplikácie však väčšinou nastávajú až v prípade opakovaného tehotenstva, kedy už sú protilátky vytvorené.
Ak je žene zistený pri krvnom odbere Rh faktor negatív, má byť táto skutočnosť následne zaznamenaná v tehotenskej knižke. Po pôrode sa zisťuje Rh faktor novorodenca a v prípade, že je dieťa Rh+, dostane žena do 72 hodín injekciu imunoglobulínov. V súčasnosti sa väčšinou podáva preventívne takáto injekcia ženám s Rh- aj v 28. týždni tehotenstva.
Odporúčam Vám sa obrátiť s ďalšími otázkami na Vášho ošetrujúceho gynekológa.
Prajem pekný zvyšok dňa.
S pozdravom
Mgr. Emma Halás Haluščíková